Plattdeutsche Nachrichten
De Plattdüütschen Narichten vun'n 19. September 2019
19. September 2019
Spionage-Verdacht gegen Airbus-Mitarbeiders
München: Airbus is mööglicherwies utspioneert worrn. De Luftfohrt- un Rüstungskonzern hett doröver dat Ministerium för't Deffendeern informeert. Mitarbeiders schüllt geheeme Akten vun de Bunnswehr in de Hannen kregen hebben, in den dat, as dat schient, üm dat Rankriegen vun en Kommunikatschoons-System geiht. De Bild-Zeitung vermellt, dat twintig Mitarbeiders freestellt worrn sünd.
Trisomie-Bloottest bold mit Stütt vun de Kassen?
Berlin: De Top-Gremien vun dat Gesundheitssystem wüllt later doröver afstimmen, wat de Krankenkassen in Tokunft de Bloottests betahlen, de to'n Faststellen vun dat Down-Syndrom bi Kinners, de noch nich op de Welt sünd, bruukt ward. Dat Anrecht schall aver nich för all de Versekerten gelln, sünnern blots för Froenslüüd, bi de dat in de Schwangertiet gefährlich utsüht. Betto mööt Froenslüüd, de Mudder warrn, düsse Ünnersöken sülbens betahlen. Kritikers sünd bang, dat Kinners mit Down-Syndrom fakener wegmaakt ward, wenn de Kassen de Kosten vun den Test övernehmen.
Fukushima-Manager freesproken
Tokio: Achteenhalf Johr na de Atomkatastroof in Fukushima sünd dree fröhere Topmanager vun den Kraftwark-Bedriever Tepco freesproken worrn. En Gericht in Tokio keem to dat Urdeel, dat de Anklaagten nich Schuld an de Folgen vun dat Atommalöör ween köönt. In dat Kraftwark is dat 2011 na en gewaltigen Tsunami to en Super-Gau kamen. Dat weer de sworste Atomunfall op de heelen Welt na de Katastroof in Tschernobyl 1986.
Villicht bold weniger Drinkwater ut Bremen
Veern: De Drinkwaterverband Veern will weniger Water na Bremen levern. Wiel dat Fördern vun Water nich goot för de Ümwelt is, wüllt se de Mengde üm een Million Kubikmeter rünnersetten. Doröver mutt nu de Landkreis afstimmen. Wenn he tostimmt, wörr de Stadt Bremen in Tokunft üm un bi dree Perzent vun dat fehlen, wat se opstünns verbruukt. Dorüm mutt sik Bremen wohrschienlich nee'e Quellen söken.
Twee nee'e Grundscholen för Bremen
Bremen: To dat nee'e Schooljohr schall Bremen twee nee'e Grundscholen kriegen. Dat hett de Bildungsdeputatschoon beslaten. So schall een School op dat Kellogg-Flach in de Överseestadt boet warrn. De anner ward mit Mobilboten in Huchting opricht. All beid sünd Övergangslösungen, bet dat de egentlich plaanten nee'en Grundscholen fardig sünd.
Dat Weer
Un nu en Blick op dat Weer: an'n Bremer Flegerhaben un in Ossenbrügge 11, in Bremerhaben un Emden 14, un op Langeoog sünd dat opstünns 15 Grad. Hüüt trecken to'n Deel Wulkenfeller dör, dormang lett sik aver ok de Sünn blicken. Hier un dor sünd ok swacke Schuer mööglich, meisttiets blifft dat aver dröög. To'n Avend hen ward dat fründlicher bi 15 bet 17 Grad. In de Nacht is dat eerst licht wulkig. Later nehmen de Wulken vun de Noordsee her to. Meisttiets blifft dat aver dröög. Dat Thermometer fallt op 4 bet 11 Grad. In't Ossenbrügger Land kann dat to'n Morgen hen ok hier un dor Bodenfrost geven. Mörgen is dat mol wulkig, mol sünnig. Besünners an de Noordsee sünd ok enkelte Schuer mööglich. Meisttiets blifft dat aver ok dor dröög bi 16 bet 18 Grad.
Dat weern de Narichten op platt. Tohoopstellt hett se Anja Guse. Op Platt trechtmaakt un vörleest vun Marc Gelhart.